Sadeko markesa

Donatien Alphonse François edo Sadeko markesa (Paris, Frantzia 1740ko ekainaren 2a – Charenton-Saint-Maurice, Marne Harana, Frantzia 1814ko abenduaren 2a) aristokrata, iraultzailea eta frantsesezko idazlea izan zen. Haren idazlanen artean, aipatzekoak dira Justine ou les Malheurs de la vertu («Justine edo bertutearen zorigaiztoak»), Aline et Valcour («Aline eta Valcour») eta beste hainbat eleberri, ipuin eta antzezlan. Sexu-perbertsio bati, sadismoari, izena eman zion. Bizitzako 30 urte eman zituen kartzelan, eta, erromantizismoaren garaian gaizkiaren iruditzat hartua izan ondoren, XX. mendean baizik ez da benetan ezaguna gertatu.

 Bizitza 
Condé printzearen Parisko egoitzan sortu zen, gorteko familia noble batean. Zazpi Urteko Gerran zaldun ofiziala izan ondoren, kapitain-graduarekin utzi zuen armada. 1763an Renée-Pélagie de Montreuilekin ezkondu zen, eta harekin bi seme eta alaba bat izan zituen. Urte hartan kartzelatu zuten lehen aldiz, erregearen aginduz; eta 1768an gero, moralgabekeriaz salaturik.


1772an Marseillan prostituta batzuk pozoitzea leporatu zioten, eta hiltzera kondenatu, baina Sardiniara ihes egin zuen. La Costeko bere gaztelura itzuli zen ezkutuan, baina limurtu zituen auzoko neska-mutilen gurasoek salaturik, berriro Italia aldera ihes egin behar izan zuen, ezkonarreba lagun zuela. 1776n Frantzian berriro, eskandalu-hurrenkera etengabeen ondorioz, 1777an atxilotu zuten Parisen, eta Vincennesko espetxean sartu. 1790 arte presondegian egon zen, La Bastillen azken garaian. Kartzelaldi hartan eleberriak eta antzerki-obrak idazteari ekin zion, espetxeko asperdura gainditzearren. Ordukoak dira, besteak beste: Dialogue entre un prêtre et un moribond (1782, Apaizaren eta hilzorian den baten arteko solasa); Les 120 Jounées de Sodome (1785, Sodomako 120 egunak); Les infortunes de la vertu (1787, Bertutearen ezbeharrak).

1790ean askatu zuten, Frantziako Iraultzaren ondorioz. Bere emazteagandik banandu ondoren, eleberriak idazten jarraitu zuen: Justine ou les Malheurs de la vertu (Justine edo bertutearen zorigaitzak), Juliette. 1792an, Iraultzarako lan egin zuen zenbait kargutan, erietxeen erreforman parte hartuz eta idazki aberkoiak eginez. Izuaren garaian, alabaina, moderatua zelako salaketa egin zioten, eta 1794an gillotinatik doi-doi libratu zen. Ondorengo urteetakoak dira: La philosophie dans le boudoir (1795, Filosofia apaingelan) eta La Nouvelle Justine (1797, Justina berria).

1801ean, Napoleonen agintepean jadanik, berriro atxilotu zuten, eta 1803an erotzat hartu eta Charentongo eroetxean sartu zuten; hil arte egon zen han.

 Sadek utziriko ondarea 
Sadek obra zabala utzi zuen, nahiz eta parte bat Kontsulatuko eta Inperioko poliziak eta familiartekoek desegin zuten: idazki politikoak, antzerki-obrak, eleberriak. Azken sailekoak dira ezagunenak. Haietan, etengabeko transgresioa dela bide, benetako pentsamendu filosofikoa eta are metafisikoa azaltzen du.

Saderen ustetan, esperientzia ezagutzaren oinarria da, eta, gainera, sentipena zenbat eta bortitzagoa izan, are gardenagoa da handik ateratzen den ezagutza. Hortaz, oinazea denez sentipen biziena, esperientzia-modu hori bultzatzen du sadismoak, bost zentzumenek jasoko dituzten sentipen horiek berretu behar baitira. Hortik dator haren idazkietan aurkitzen den sexu-gehiegikerien deskripzioaren xehetasuna.

Materialista eta ateoa zen, eta Izadiak gizakiak lurrean jarri baditu, ahalik eta atsegin gehiena hartzeko jarri dituela aldarrikatzen zuen behin eta berriro, hura lortzearren biktimak sortzen eta krimenak obratzen badira ere. Urte askoan, legez Frantzian bertan galarazia izan zen Sade. XX. mendean surrealistek berriro aurkitu zuten.

 Idazlanak 

 Ipuinak eta eleberriak 
1791Justine ou les Malheurs de la vertu1795Aline et Valcour ou le Roman philosophique1795La Philosophie dans le boudoir1797La Nouvelle Justine, ou les Malheurs de la vertu1800Les Crimes de l'amour, Nouvelles héroïques et tragiques1801Histoire de Juliette, ou les Prospérités du vice1813La Marquise de Gange1881Dorci, ou la Bizarrerie du sort1904Les 120 journées de Sodome, ou l'École du libertinage1926Dialogue entre un prêtre et un moribond1926Historiettes, Contes et Fabliaux1930Les Infortunes de la vertu1953Histoire secrète d'Isabelle de Bavière, reine de France1954Adélaïde de Brunswick, princesse de Saxe

 Antzerkia 
1781L'Inconstant1783La Double Épreuve, ou le Prévaricateur1783Le Mari crédule, ou la Folle Épreuve1800Oxtiern, ou les Malheurs du libertinage1967Le Philosophe soi-disant1970Les Antiquaires1970Le Boudoir1970Le Capricieux1970L'Égarement de l'infortune1970Fanni, ou les Effets du désespoir1970Les Fêtes de l'Amitié1970Franchise et trahison1970Henriette et Saint-Claire1970Jeanne Lainé, ou le Siège de Beauvais1970Les Jumelles, ou les Choix difficile1970Sophie et Desfrancs, Le Misanthrope par amour1970Tancrède1970La Tour enchantée1970L'Union des arts

 Euskaraz 

 Justine edo Bertutearen zorigaitzak (Mikel Hoyos Seinek euskaratua, Ibaizabal, 1997).

 Kanpoko loturak 
 IKASBIL: Sadeko markesa. (4'10" audioa).

Kategoria:Frantziako idazleak
Kategoria:Frantsesezko idazleak
Kategoria:Frantziako antzerkigileak
Kategoria:Paristarrak
Kategoria:Literatura erotikozko idazleak
Kategoria:Frantziako eleberrigileak
Kategoria:Frantziako saiakeragileak
Kategoria:Frantziako ateoak
Kategoria:Antiklerikalak
Kategoria:Pertsona bisexualak
Kategoria:Zazpi Urteko Gerrako militarrak
Kategoria:XVIII. mendeko Frantziako idazleak
Kategoria:XIX. mendeko Frantziako idazleak
Kategoria:Frantziako kriminalak
Kategoria:Heriotza zigorrera kondenatutako frantziar presoak
Kategoria:Sexu-eskandaluak
Kategoria:Sexualitatearen filosofoak
Kategoria:Frantziako errepublikanoak